KISKŐRÖS VÁROS JEGYZŐJE
ELŐTERJESZTÉS
(A Képviselő-testület 2010. december 15-i ülésére)

TÁRGY: 
A KÖZTISZTVISELŐI TELJESÍTMÉNYKÖVETELMÉNYEK ALAPJÁT KÉPEZŐ KIEMELT ÖNKORMÁNYZATI CÉLOK MEGHATÁROZÁSA
A köztisztviselők jogállásáról szóló 1992. évi XXII. törvény 34. §-ának rendelkezései alapján a Polgármesteri Hivatalban foglalkoztatott köztisztviselőkre vonatkozói teljesítménykövetelmények alapját képező kiemelt célokat évente meg kell határozni. 
A célokról a Képviselő-testület dönt.
Fontos, hogy egyértelműen számon kérhető, értékelhető célok kerüljenek megfogalmazásra, mert ezek alapján a köztisztviselő által betöltött munkakörben teljesítendő prioritással bíró feladatok is határozott irányt szabnak a köztisztviselő számára, amelyeket munkavégzése során – összhangban az önkormányzat céljaival – teljesítenie kell, elősegítve ezzel a munkaköri feladatai ellátásának hatékonyságát, eredményességét. 
A munkáltatói jogkör gyakorlója - helyi önkormányzat hivatalánál a jegyző - a meghatározott kiemelt célok alapján, előre, írásban állapítja meg a tárgyévre vonatkozóan a hivatal köztisztviselőivel szemben támasztott követelményeket. Figyelembevételükkel legkésőbb a tárgyév végéig értékeli a köztisztviselők teljesítményét. 

A kiemelt célok meghatározásánál elsődleges szempont volt, hogy olyan követelmények kerüljenek megfogalmazásra, amelyek tükrözik az önkormányzati feladatellátás ellátásával kapcsolatos változásokat, különös tekintettel a pénzügyi, gazdasági helyzet alakulására, a megvalósítandó feladatok teljesítéséhez kapcsolódó elvárásokra.
A fentiek alapján javaslom, hogy a Képviselő-testület a Polgármesteri Hivatal köztisztviselőinek teljesítményértékelése alapját képező kiemelt célokat a határozat-tervezetben foglaltak szerint állapítsa meg.

Kiskőrös, 2010. november 24.
Dr. Szentendrei István sk.
címzetes főjegyző

HATÁROZAT-TERVEZET

Kiskőrös Város Képviselő-testülete a Polgármesteri Hivatal köztisztviselőinek 2011. évi teljesítményértékeléséhez, a teljesítménykövetelmények meghatározásához az alábbi kiemelt célokat határozza meg:

1. Az önkormányzati feladatellátás biztonságát annak pénzügyi-gazdasági alapjai képezik. Az elmúlt években bekövetkezett gazdasági változások hatásaként az önkormányzati gazdálkodást érintő feladatellátásban a tervszerűség és a szakszerűség követelményén túl a projektmenedzsment szemléletnek kell előtérbe kerülni. Az önkormányzati gazdaságpolitika (gazdasági program) kidolgozása során következetesen kell érvényre juttatni ezeket az elveket, a kidolgozás során a döntéshozók számára átfogó, a 2011. gazdasági év tényadatait értékelő bázisra építve kell bemutatni, hogy a gazdasági folyamatok, a vállalt pénzügyi kötelezettségek hatása milyen mértékben hat az önkormányzat pénzügyi stabilitására. Javaslatokat kell kidolgozni annak érdekében, hogy az önkormányzati feladatellátás struktúrájában milyen szintű változtatásokat célszerű végrehajtani annak érdekében, hogy az operatív feladatellátás szervezeti szinten ott kerüljön megvalósításra, ahol ez a leghatékonyabb és legköltségkímélőbb megoldást nyújtja úgy, hogy a szolgáltatást igénybevevők elégedettségi színvonala ne csökkenjen. A javasolt intézkedések pénzügyi hatásait legalább középtávú szinten be kell mutatni, így annak az önkormányzati gazdálkodásra gyakorolt hatásai egyértelműbben körvonalazhatók.

2.  Kiemelt szerepet kell kapni az önkormányzati pályázatok előkészítésében, tervezésében, lebonyolításában folyó – szintén menedzsmentszemléletű megközelítést igénylő – szakmai munkának. A pályázatokhoz kapcsolódó munkafolyamatok összehangolt, jól szervezett feladatteljesítést követelnek meg, amelynek során még nagyobb hangsúlyt kell fektetni a kiemelkedő szakmai színvonalon történő munkavégzésre.

3. A választópolgárok széles körét érintő kérdésekben a tájékoztatás, a kommunikációval szemben támasztott követelményeket teljesíteni kell, ennek feltételrendszere kialakításra került, a feladatellátás módszereinek kidolgozásával, azok konzekvens végrehajtásával a feladatteljesítést a kívánt szinten kell megvalósítani.
4. Az önkormányzat pénzügyi gazdálkodását meghatározó gazdasági folyamatokat befolyásoló negatív hatások arra kell, hogy ösztönözzék az operatív végrehajtás szintjén dolgozó köztisztviselőket, hogy a feladataik végrehajtása során  költségkímélőbb megoldási módokat dolgozzanak ki és növeljék a feladatellátás hatékonyságát, eredményességét. Ennek érdekében – a hatályos jogszabályi előírásokkal összhangban – áttekinthető folyamatszabályozásokat kell kidolgozni és alkalmazni, amelyek eredményeképpen a munkaidőalap ráfordításai egyensúlyt kell, hogy eredményezzenek a kimenő teljesítménnyel és elősegítsék a teljesítmény- centrikussággal összhangban a munka színvonalának javulását.
5. Erősíteni kell a belső szervezeti egységek közötti és a szervezeti egységeken belüli együttműködés rendjét, annak érdekében, hogy az a kiemelt célok megvalósításában való aktív részvételre ösztönözze a feladat ellátásáért felelősöket akként, hogy egyidejűleg egyenletes munkaterhet jelentsen a feladatot teljesítő minden munkavállalónak.

6. Rendszeresen kell értékelni az elért eredményeket, megfogalmazni a külső környezeti hatások ismeretében a jelentkező aktuális feladatokat, azok végrehajtásának módját és felelőseit. 
7. A hatósági feladatok teljesítése során továbbra is elsődlegesen kiemelt cél a jogszerűség, a hatékonyság, az ügyfélközpontúság és az eljárási határidők pontos betartása. E célok megvalósulásának értékelését a szolgáltatást igénybevevők elégedettsége mutatja, melynek objektív mérését indokolt rendszeresen elvégezni annak érdekében, hogy a szükséges intézkedések megtétele megtörténhessen, az értékelésekben megjelölt problémák felszámolása érdekében. Az informatikai portál adta lehetőségekkel élve elő kell segíteni, hogy az ügyfelek minél szélesebb körű tájékoztatást kapjanak a hatósági tevékenységet érintő változásokról, az ügyintézés menetéről. Az adatok rendszeres aktualizálását biztosítani kell.

